Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 126/12/5506	Martin, 10.5.2012
EEČ : 2-40-36-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Martin
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
ako otec dcéry  XXXXX, nar. XXXXX, ku ktorej má vyživovaciu povinnosť vyplývajúcu zo Zákona o rodine a určenú najprv rozsudkom  OS XXXXX  XXXXX bol  zaviazaný prispievať na výživu dcéry po 1.000,-Sk mesačne od právoplatnosti rozsudku a neskôr podľa rozsudku OS XXXXX XXXXX,  vykonateľným 21.07.2009, bolo zvýšené výživné a  je povinný prispievať na výživu dcéry XXXXX po 100,--€ mesačne od 01.10.2008 vždy do každého 20-teho dňa v mesiaci vopred k rukám matky XXXXX, XXXXX predtým XXXXX, nar. 13.06.1976, bytom Ďanová č. 147, okres XXXXX, ktorej bola  dcéra zverená do výchovy a opatery,  túto povinnosť si neplnil pravidelne a v určenej výške od 01.02.2011  doposiaľ, vrátane mesiaca máj 2012 a dlhoval na výživnom na dcéru najmenej  1.600,- € k rukám matky, pričom na Úrade práce, sociálnych vecí a rodiny v Martine nebol evidovaný ako uchádzač o zamestnanie a ani ako poberateľ dávky a príspevku v hmotnej núdzi, podľa vyjadrenia Okresného dopravného inšpektorátu v Martine vlastní viacej osobných motorových vozidiel, od 01.06.2007 doposiaľ  je samostatne zárobkovo činnou osobou, pri výsluchu obvineného uviedol čistý mesačný príjem 1.000,--€,  avšak obvinený si dlžné výživné v priebehu  vyšetrovania uhradil v plnej výške,

Právna veta:
lebo zanikla trestnosť činu
Odôvodnenie:

Poverený príslušník Obvodného oddelenia XXXXX uznesením XXXXX podľa § 199 ods. 1 Tr. por. začal trestné stíhanie a podľa § 206 ods. 1 Tr. por. vzniesol obvinenie XXXXX, nar. XXXXX XXXXX,  bytom XXXXX, XXXXX pre prečin zanedbania povinnej výživy podľa § 207 ods. 1 Tr. zák.,  na tom skutkovom základe, ako je uvedené vo výrokovej časti tohto uznesenia.  
Obvinený sa ku skutku priznal. Uviedol 21.04.2012, že výživné za mesiac január 2011 oprávnenej matke uhradil k jej rukám a tak dlh na výživnom mal od februára 2011. Následne jej  uhradil 16.02.2012 sumu 600€, 13.03.2012 sumu 300€, 10.04.2012 500€ a dňa 19.04.2012 jej poukázal 100€.Výživné oprávnenej matke poukazoval prevodom z účtu.  Uviedol aj, že oprávnenej matke doplatí aj za mesiac máj 2012  a tak bude mať dlh na výživnom uhradený v plnej výške. Predložil aj doklad o uhradení výživného za mesiac január 2011.
V priebehu vyšetrovania naposledy dňa 02.05.2012 pri výsluchu XXXXX uviedla, že obvinený jej dlhoval na výživnom od mesiaca február 2011, nakoľko skutočne jej výživné za mesiac január 2011 uhradil. Uviedla aj, že obvinený jej uhradil výživné v plnej výške aj za mesiac máj 2012 a to tak, že jej uhradil 16.02.2012 sumu 600€, 13.03.2012 sumu 300€, 10.04.2012 sumu 500€ , dňa 19.04.2012 jej poukázal 100€ a 22.04.2012 jej uhradil ešte 100€, teda celkovo jej uhradil 1600,-€.  Oprávnená matka XXXXX dňa 02.05.2012 potvrdila, že obvinený XXXXX jej uhradil celý dlh na bežnom výživnom. 
V sledovanom období dieťa núdzou netrpelo. 
	Podľa § 86 písm. a/ Tr. zák. o účinnej ľútosti, trestnosť zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	S poukazom na toto ustanovenie Trestného zákona XXXXX si splnil svoju povinnosť dodatočne a trestný čin nemal trvalo nepriaznivé následky, preto som rozhodla tak, ako je uvedené vo výrokovej časti tohto uznesenia a trestné stíhanie som zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Beáta Amchová
prokurátorka